Saint-Nectaire - Wikipedia, entziklopedia askea.\nArtikulu hau Frantziako udalerriari buruzkoa da; beste esanahietarako, ikus «Saint-nectaire (gazta)».\n45° 35′ 17″ N, 2° 59′ 34″ E / 45.5881°N,2.9928°E / 45.5881; 2.9928Koordenatuak: 45° 35′ 17″ N, 2° 59′ 34″ E / 45.5881°N,2.9928°E / 45.5881; 2.9928\nAydat, Cournols, Grandeyrolles, Montaigut-le-Blanc, Murol, Olloix, Saint-Diéry, Saint-Victor-la-Rivière, Le Vernet-Sainte-Marguerite eta Verrières\n741 (2017ko urtarrilaren 1a)\n372 (%50.2) 369 (%49.8)\nSaint-Nectaire (frantsesez eta ofizialki: Saint-Nectaire) Okzitaniako udalerri bat da. Administratiboki Frantziako Puy-de-Dôme departamenduan dago, Auvernia-Rhône-Alpeak eskualdean. 2013an 719 biztanle zituen.\n2007an Saint-Nectaire udalerrian erroldatutako biztanleak 719 ziren. Familiak 305 ziren, horien artean 115 pertsona bakarrekoak ziren (52 bakarrik bizi ziren gizonak eta 63 bakarrik bizi ziren emakumeak), 99 seme-alabarik gabeko familiak ziren, 75 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 619 etxebizitza zeuden, 310 familiaren etxebizitza nagusia ziren, 239 bigarren erresidentzia ziren eta 69 hutsik zeuden. 471 etxeak ziren eta 136 apartamentuak ziren. 310 etxebizitza nagusietatik 236 bere jabearen bizilekua ziren, 60 alokairuan okupaturik zeuden eta 15 doan lagata zeuden; 5 etxek gela bat zuten, 22 etxek bi zituzten, 65 etxek hiru zituzten, 88 etxek lau zituzten eta 130 etxek bost zituzten. 197 etxek euren parking plaza propioa zuten azpian. 165 etxetan ibilgailu bat zegoen eta 115 etxetan bat baino gehiago zituzten.\nSaint-Nectaire udalerriko biztanleria-piramidea 2009an .\n2007an lan egiteko adina zuten pertsonak 440 ziren, horien artean 316 aktiboak ziren eta 124 inaktiboak ziren. 316 pertsona aktiboetatik 282 lanean zeuden (165 gizon eta 117 emakume) eta 34 langabezian zeuden (12 gizon eta 22 emakume). 124 pertsona inaktiboetatik 46 erretiraturik zeuden, 27 ikasten zeuden eta 51 "bestelako inaktibo" gisa sailkaturik zeuden.\n2009an Saint-Nectaire udalerrian 338 unitate fiskal zeuden, 684,5 pertsonek osaturik. Pertsona bakoitzeko diru-sarrera fiskalaren mediana urteko 13.156 euro zen.\n2007an zeuden 78 komertzioetatik, 1 erauzte enpresa zen, 5 janari enpresak ziren, 4 bestelako produktu industrialen fabrikazioko enpresak ziren, 7 eraikuntza enpresak ziren, 19 ibilgailuen saltze eta konpontze enpresak ziren, 2 garraio enpresak ziren, 22 ostalaritza eta jatetxe enpresak ziren, 1 finantziazio enpresa zen, 4 higiezinen enpresak ziren, 6 zerbitzu enpresak ziren, 4 administrazio publikoko enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 17 zerbitzu publikoetatik, 1 posta bulegoa zen, 1 ibilgailuen konpontzeko eta nekazaritza tresnetako lantokia, 2 igeltseroak, 1 margolaria, 2 zurginak, 1 iturgina, 8 jatetxeak eta 1 higiezinen agentzia.\n2009an zeuden 5 establezimendu komertzialetatik, 2 120 m2 baino gutxiagoko dendak, 1 okindegi zen, 1 harategi zen eta 1 arropa denda zen.\n2000. urtean Saint-Nectaire udalerrian 23 nekazaritza-ustiategi zeuden, 1.740 hektarea erabiltzen.\nBNF: 15269730g (data)\nOrriaren azken aldaketa: 11 azaroa 2020, 09:40.


Web marketin-eko aholkularitza Interneteko guneak sortzeko Estudio Kpromos.\nMarketin webeko aholkularitza - web eskaintza - Itzulpenen zerbitzua - Hosting profesionala\nMarketin webeko aholkularitza\nEstudio Kpromos enpresa gaztea da eta bere jarduera nagusia web marketinera bideratuta dago; hau da, Interneteko orriak bilaketa tresnetan sustatzera. Estudio Kpromosen ezaugarri den beste jarduera bat Internet guneetarako aplikazioak garatzea da; hau da, Interneteko gune dinamikoak programatzea, bezeroak erraz egunera ditzakeenak.\nBezeroei gaitasuna eta segurtasuna bermatzeko beharrak hautatzeko aukerak ezarri ditu. Estudio Kpromosek Linuxen munduan lan egitea aukeratu du, Linus Benedict Torvalds-ek 1991. urtean garatu zuen sistema eragilea. Aukera horrek eskaintzen dituen abantailak guztion begi-bistan daude gaur egun. Ziurrenik, ez du kasualitateak eragin Milaneko Banco Popularrak bezalako kreditu erakunde batek Linux bere egin izana eta gaur egun Linux izeneko sistema eragileetan oinarritutako 6.000 leihatila izatea. Are esanguratsuagoa da AEBetako egitura militar eta inteligentziako guztiek Linux beren sistema eragile gisa erabiltzen dutela jakitea.\nBere egindako teknologia horri LAMP deitzen zaio (Linux, Apache, MySQL, Php). Linux egonkorra eta segurua da. Instalatu eta behar bezala konfiguratu ondoren, sistemarik egonkorrena eta seguruena da eta ezaugarri hori UNIX izeneko bere aurrekariaren parekoa da. Apache da Linuxen bilatzaile nagusia, Interneten gehien erabiltzen den web server-a izateaz gain. MySQL da RDBMSrik onenetariko bat. Abantaila nagusietariko bat MySQL open source-a izatea da.\nGaur egun, sistema eragile bakoitzean erabili ohi da eskaintzen dituen konfigurazio mugagabeei eta aldakortasunari esker. Php, era berean, oso hizkuntza egonkorra da eta prestazio handiak eskaintzen ditu.\nZer eskaintzen duen Estudio Kpromosek\nEstudio Kpromosek duen Bresciako egoeraren seriotasuna ondorengo jardueretan oinarrituta dago: Open Source teknologiarekin garatutako Interneteko guneen garapena.\nIrisgarritasun mailarik handiena eskaintzen duten Interneteko guneen garapena.\nGuneak bilatzaileetan sustatzea, marketin weba.\nGizarte, ingurumen eta konpromiso gizatiar eduki handia duten Interneteko guneen garapena.\nEstudio Kpromos Botticino Seran dago, Brescia probintzian, Lonbardia hiri duenean, Italiako iparraldean. Hauek dira gure datuak:\nStudio Kpromos di Alessandro Folghera\n25082 Botticino Sera (Brescia)\n- ITALIA Tel 0039 030 2190218\nFax 0039 030 2193268\nCell 0039 328 2923815\nCorreo Electrónico : info@kpromos.com


Mus txapelketa | durangon.com\nZornotzako Belatxikieta elkarteak Mus txapelketa antolatu du uztailaren 13rako, Karmen jaien bezperarako hain zuzen. Zortzi erregetara eta kanporaketa erara jokatuko den lehiaketa Herriko plazan izango da iluntzeko bederatzietan hasita eta izen ematea bertan egingo da 20:00etatik 21:00etara.\nBikote bakoitzak 20 euro ordaindu behar ditu eta bietako bat, behintzat, Zornotzan jaio, bizi, lan egin edo ikasi beharko du.\nBikote irabazleak txapelak eta 600 euroko saria eskuratuko du; bigarren sailkatuak 300 euro jasoko ditu eta hirugarrenak eta laugarrenak 80na euro.\nEtiquetasBelatxikieta elkarteaKarmen jaiakmustxapelketa\nAnterior: Aparece ‘Kiñu’\nSiguiente: Kanpanzar Eguna bihar


Ampo Ordizia vs UE Santboiana kronika - Ordizia Rugby\nAmpo Ordizia vs UE Santboiana kronika\nAmpo Ordiziak garaipen batekin amaitu du denboraldi erregularra. Moyua Goierrik, ordea, ez du zorterik izan eta finalerdietan erori da Les Abellesen kontra.\nAsteburu hau garrantzitsua zen klubarentzako. Alde batetik Ampo Ordiziak ligako final laurdenak etxean jokatzea zuelako jokoan, eta beste alde batetik 23 urtez azpiko taldeak ligako finalean egotea zuelako jokoan.\nAmpo Ordiziak gaur oso partida serioa jokatu du eta horri esker UE Santboiana mendean Hartzea lortu du. Partidua hasi eta segituan, 3. minutura iristerako, aurreratu dira ordiziarrak Julen Goiak sartu duen entsegu bati esker. gainera, ondoren Valentin Cruzek bi puntu gehiago eskuratu ditu, beraz, 3. minuturako Ampo Ordizia 3-0 zegoen aurretik markagailuan. Santboianaren erantzuna, ordea berehala etorri da, 2 minutu beranduago, eta kataluniarrek partida berdintzea lortu dute. Jarraian, beste bi aldiz kolpatu du Santboianak, baina 34. minutuan Oier Goiak entsegu bat lortu du eta taldea berriro aurretik jarri du markagailuan. Partida atsedenaldira 17-15 joan da.\nBigarren zatia hasi eta hamar minutura kataluniarrek zigor kolpe bat gauzatzea lortu dute berriro aurretik jartzeko markagailuan. Baina ordiziarrek, besoak jaistetik urruti, entsegu batekin eman diote erantzuna aldeak berriro handitzeko. Bolada onari Andell Loubserrek eman dio jarraipena beste entsegu bat sartuz eta markagailuan tarte handi bat jarriz. Bazirudien Ampo Ordiziak egoera kontrolpean zuela, baina oraindik UE Santboianaren azken bultzada bat geratzen zen. Azkenean, garaipena etxean geratu da 34-32.\nGaraipen honi esker taldeak Play Offetako final laurdenak etxean jokatuko ditu, Altamiran, Ciencias talde sevilarraren kontra.\n23 urtez azpiko taldeak, ere, hitzordu garrantzitsua zuen gaurkoan Valentzian Les Abellesen kontra. Kasu honetan, ordea, ezin izan dute garaipenik eskuratu eta ezin izango dute, pasa den urtean egin zuten moduan, Ligako finalik jokatu. Partidaren emaitza 49-21 izan da.


Sormenaren doinu eta marrantak | EIBZko liburutegia\nIñigo Astiz / 2015-05-31 / 2.279 hitz\nARANTXA ITURBE: Kazetaritza ez zait interesatzen aspaldian. Borratu egiten naiz kazetaritza klub guztietatik. Nire lanagatik bizi dut kultura pixka bat kazetaritza bezala, eta alde hori da gutxien gustatzen zaidana. Azkar pasatzen dira albisteak, pasatu, pasatu, pasatu… Kultur kazetariak ari gara kazetariek egiten dituzten akats berak egiten. Gauza guztiek izan behar dute berriak, izan behar dute azken ordukoak, ahal bada izan behar dute desberdinak, eta, esklusiban badira, askoz hobeto. Eta nik kultur kazetaritza ez nuke hala biziko, ahal banu. Kultur kazetaritzak eduki behar du plus bat beste kazetaritza batzuek ez dutena eta plus hori da sormenarena.\nMAIA MURUAGA: Guri informazioak, bai, iristen zaizkigu, baina hautu bat egiten dugu halabeharrez, eta nik kultur kazetari gisa hautu bat hartzen dut, eta saiatzen naiz antzerkia dela entseguetara joaten, sortzaileekin egoten… Nik badaukat askatasun hori nire denbora kudeatzeko, eta behar denbora hartzeko obra edo sorkuntza lan horren atzean zer dagoen ikusteko.\nF.E.: Bai. Hastapenetan izan nuen estudiora sartu aurretik dena itxita eramateko joera logikoa, baina berehala konturatu nintzen sartu orduko gidoia hilda zegoela, eta erabaki nuen saioak bizirik behar zuela momentu oro. Buruan kanta pilo batekin noa, baina ez dakit zer jarriko dudan. Onartuta herri musika garaikidearen zaleok ingelesaren morrontzatik gatozela, horretaz askatzen ere saiatzen naiz. Saiatzen naiz ez egiten musika anglosaxoiari buruzko saio bat, ze askotan konturatzen zara bilakatzen zarela zeure buruaren parodia, ohartzen zarelako gehiago dakizula Shefield hiriko eszenari buruz ingelesen %99k baino, eta hori ez bada kolonialismoa…\nA.I.: Ez dakit ematen digun askatasuna, baina uste dut eman beharko ligukeela. Askoz ere libreago ibili behar genuke inertzietan ez erortzeko, ze audientziek ez dute ulertzen txikitasunaz, ez proportzioez… Audientzien morrontza iruditzen zait kultur kazetaritzak eta oro har kazetaritzak daukan morrontzarik handienetako bat.\nA.I.: Audientzien kontu horretatik tiraka kontu arraroetara goaz, kultura saioak izaten direlako preseski komunikabide guztietako zuzendari guztiei minoria baten kontua iruditzen zaizkienak. Litekeena da, zenbakiek hori esaten dute, baina kasualki kulturako gauza guztiak beti jartzen dira ertzetan. Bila ibili behar duzu kasik. Ertzak dira. Nik bi urte eman ditut irratian 07:58an kultur gaiei buruzko zutabe bat egiten, eta ezin nuen sinetsi; hainbeste urte pasatu eta gero, ateratzen nintzen arrandegira eta jendeak komentatzen zidan, autobusean, e-mailak jasotzen nituen, deiak… 30 urte daramatzat lanean, eta inoiz ez zitzaidan halakorik gertatu, eta egin nuen nire bizitza guztian egin dudan gauza bera.\nF.E.: Argi eta garbi. Urte luzeotan estrategia pila bat jarri dugu mahai gainean, eta asko kontraesan mordo baten gatibu izan dira. On beharrez egingo genituen gauzak, baina horrek ez du esan nahi epe ertain edo epe luzera emaitza positiborik ekarri dutenik. Hasteko eta behin, hizkuntzaren kudeaketarekin egindakoa dago, eta hortik datozela aipatu erregresio batzuk. Gure belaunaldian erabat erdaldunak ginen Oñatin, eta orain eman zaio buelta. Gertatzen da irizpide linguistiko eta, nahi bada, baita irizpide ideologikoen arabera ereiteko moduko eremua zegoen lekuetan eman zaiola buelta kontuari, baina beste hainbat tokitan ez du funtzionatu estrategia horrek. Hau askoz argiago ikusten dugu hemen Iparraldean baino, gurea badelako kontestu bat urbanoa non gune urbano gutxik daukaten indarra euskararenari eusteko. Zein dira? Debagoiena, Tolosaldea eta punto. Bizkaian euskalkitik aurkitzen dituzu gune batzuk… Baina joan zaitez Bilbora, eta zer, eutsi dio ala ez dio eutsi? Ze kristo!, ez dio eutsi.\nM.M.: Baina hori kritikaren ondorio baino gehiago ikusgarritasun faltagatik da. Lan on batek eman behar duen itzulia jendearengana iritsi ahal izateko… hori gertatzen da ikusgarritasun faltagatik.\nF.E.: Nire ustez, gai honek bagaramatza berriro…\nF.E.: Iparralde eta Hegoalde kontu honek eztabaidaren puntu deli katu batera garamatza. Honi buruz hitz egin daiteke Iparraldea eta Hegoaldea parez pare baleude bezala, edo hitz egin daiteke beste modu batera, adibidez, aztertuz zenbat jende bizi den Iparraldean, eta zenbat jende bizi den Donostia aldean edo Bilbon. Lurraldetasuna eta kultur eraginkortasuna eta gauza gehienak bizitzan antolatuta daude eraginkortasun guneen arabera, hierarkia batzuen arabera. Eta iruditzen zait honetaz hitz egiten dugunean nahiko modu zerutiarrean hitz egiten dugula. Zertaz ari gara? Populazioaz, jendearen jatorriaz, per capita errentaz… Kultur analisiak egin nahi baditugu, jakin nahi badugu nola eragin genezakeen euskal ikuspegi batetik Lapurdin edo Nafarroa Beherean, horrek eraman gaitzake denen gustuko ez diren konklusio estrategiko batzuk ateratzera. Eta gai horiei maiz ez zaie heltzen kontu desatseginetan ez erortzearren. Planteatzen da denen arteko elkar ulermen bat egon behar litzatekeela, baina ez da errealista. Oso desberdinak direlako populazioa, presio guneak, eta antolaketak. Euskal mundua identifikatzen da maiz gipuzkoar munduarekin. Euskalduna izatea da gipuzkoarra izatea zenbaitetan.\nKategoria Berria egunkaria, Kultura, etiketak 2015, Arantxa Iturbe, Berria, Fermin Etxegoien, Iñigo Astiz, Kultura, Maia Muruaga by Mirentxu. Gorde lotura.


Minak. Noticias de Gipuzkoa\nKarmele Jaio - 2018(e)ko otsailaren 16a, ostirala - 13:50etan eguneratua\nDatorren otsailaren 20an hamabost urte beteko dira Guardia Zibilak Euskaldunon Egunkaria bortizki itxi zuenetik. Euskaldunon gehiengoari begi ninietan iltzatuta geratu zitzaizkigun egun haietan ikusitako irudi asko. Begietan, eta askoz barrurago ere, urdailetik gertu hor nonbaiten. Guardia Zibilaren patrolak Martin Ugalde kultur parkea inguratzen, adibidez.\nNik bereziki bi gogoratzen ditut. Bat, Guardia Zibilak Joan Mari Torreadai Jakineko bulegoetatik ateratzen zuenekoa. Haren bulegoa miatu ondoren zeramaten berriz eurekin eta guardia zibil batek burua jaisten zion Torrealdairi autoan sartzeko. Oraindik esku hura imajina-tzen dut Torrealdairen buruaren gainean presioa egiten. Oraindik esku hura gogoratzen dut euskararen alde lan egiten dutenen guztien gainean presioa egiten.\nBereziki gogoratzen dudan eta ziur denok gogoratzen dugun beste irudia Martxelo Otamendirena da, kartzelatik atera zen egunean, komunikabideen aurrean adierazpenak egiten, espetxe ondoko iluntasunean. Zuzen zuzenean ikusi genuen denok minaren eta inpotentziak ematen duen amorruaren adierazpen latz hura. Arratoiak balira bezala tratatu zituztela esan zuen, hitz etenez, eta isiltasuna egin zen. Aho zorrotzeko isiltasun mingarri bat.\nHamabost urte pasatu dira baina minak dirau. Bidegabekeri guztien kasutan bezala, zauriak gutxika ixten joaten badira ere, orbaina beti geratzen da hor, azalean, noizbait gertatu zenaren testigu eta seinale.\nAbilezia berezia du minak denboran zehar irauteko. Erraza da esatea, Catherine Milletek bortxaketei buruz esan duen bezala, bera biktima balitz ahalik eta lasterren ahazten saiatuko litzatekeela (bortxaketa bat jasan dutenek hura ahaztea nahiko ez balute bezala!), baina bidegabekeria azalean sentitu duenarentzako ez da hain erraza. Eta Egunkariaren itxierak eta berarekin ekarri zuen guztiak eragindako minak oraindik dirau, eta luzerako izango da hor.


'Eskualdea' programea Araban - bizkaie.biz\n'Eskualdea' programea Araban\nBizkaie! 2020-06-24 08:32 Kulturea\nBagilaren 27an, Oroko Santutegira joateko emon izena hemen.\nEskualdea programeak datozen asteotan ekingo deutso barriro jarduereari, Mario Paniego, Raisa Álava eta Oihane Amurrioren banakako lanak aurkezteko. Arabako Foru Aldundiko Kultura eta Kirol Sailak, Arabako Kulturearen Plan Estrategikoaren barruan, eta Artium Museoaren lankidetzeari esker, sorkuntza eta pentsamendu garaikidea Arabako gizarte osora hurreratzeko eta landa-eremuaren eta uri-eremuaren arteko hartu-emonei buruzko hausnarketea sustatzeko programa honen deialdian hautatutako artistak ditugu Mario Paniego, Raisa Álava eta Oihane Amurrio. Paniegok Gorbeialdeko ingurune naturaleko zenbait lekutan egindako esku-hartzeak aurkeztuko ditu; Amurriok, barriz, Bastidan gauzatu dau bere proiektua, eta Álavak, Amurrion.\nEskualdea programea (Arabako Foru Aldundiak eta Artium Museoak sustatutako komisariotza eta produkzino programea, Arabako Lurralde Historikoan esku-hartze artistikoak egitea helburu dauena, arte garaikidearen eta lurraldearen arteko gurutzaguneak sustatuz) martxan jarri da barriro, COVID19k eragindako geldialdiaren ondoren. Datozen hiru asteetan, 2019ko deialdian hautatutako artisten proiektuak aurkeztuko dira: Raisa Álava, Oihane Amurrio eta Mario Paniego dira artistok.\nNoraezean / Sin rumbo fijo\nMario Paniego artisteak gure etorkizun ekonomiko, politiko eta produktiboari buruzko hausnarketa bat dakar Noraezean/Sin rumbo fijo lanean, bai eta etorkizun horrek planetako bizitzeagaz dauen bateragarritasunari buruzko gogoetea be. Gorbeialdeko Kuadrillako zenbait mendi-ibilbidetan kokatutako hainbat esku-hartze artistiko gogoeta-eragileren bidez egiten dau hori. Esku-hartze horreetan, gure geografiako ingurune naturaletan hain ugari dan seinaletika imitetan daben mezu batzuk aurkezten ditu, ingurumena errespetetan daben metodo eta praktikak erabiliz produzidutako euskarri batzuetan. Bersino barri horreek hainbat gairen inguruan gogoetea egiteko mudua dakartso ikusleari, ingurune naturalagaz dogun loturea aztertzu daigun, hain zuzen be. Proposamen horren helburua, egilearen berbetan, hau da: Gure kontzientziak aktibau eta geure burua gure naturearen aurrean kokatzea, adimenaren eta esfortzu-ahalmenaren bidez gure zenbait bizi-ohitura aldatzeko bultzadeaz gan.\nSeinaleak lau ibilbidetan kokatu dira, Zuia eta Zigoitia udalerrietan: 1) Zigoitia. Arrato mendilerroa Letonatik; 2) Zuia. Oroko Hatxak Bitorianotik; 3) Zuia. Baia ibaia (La Encontrada); eta 4) Zuia. Jugatxiko baseleizea Murgiatik. Ibilbideen planoak Artium Museoaren webgunean dagoz eta hemen: www.gorbeiaeuskadi.com.\nProposamen horri jagokonez, datorren zapatuan, bagilaren 27an, ibilaldi bat antolatu dabe Oroko Santutegira, gitxi gorabehera 4 ordukoa. Urtekerea Bitorianotik izango da, 9:30ean eta 6 kilometro inguruko ibilbide zirkularra izango da. Bidean, zenbait geldialdi egingo dira piezetako batzuk ikusteko. Parte hartu nahi dabenek izena emon behar dabe helbide elektroniko honetan: eskualdea@gmail.com. Parte-hartzea librea da, baina plazak mugatuak dira.\nProiektu hori aurrera eroan ahal izateko, artistak Zuiako eta Zigoitiko udalen babesa izan dabe, bai eta inguruagaz sensibilizauta dagozan eta bertako giza, natur eta kultur ondarea jagon, berreskuratu eta balioesteko lanean urteak daroezan inguruko boluntarioena be.\nIlustrazinoa, zeramika garaikidea eta performance-ekitaldia\nPaniegoren proposamenaren ondoren, Raisa Álavaren Fotonobela erakusketearen txandea izango da, Amurrioko La Casonan. Erakusketea 2019ko amaieran hasitako lan-prozesu baten emoitzea da. Prozesu horretan, Arabako artisteak zeramika-lantegi batzuk eskaini zituan, Aiarako emakume talde bategaz batera. Raisaren lanaren emoitzea garagarrilaren 3tik 31ra bitartean egongo da ikusgai eta egiten dauen proposamena komikiaren, argitalpen-prozesuaren eta zeramika-instalazinoaren arteko buztarketea da datza.\nOihane Amurriok, barriz, garagarrilaren 10ean, Gorputza espazio batean traumatizatua performancea aurkeztuko dau, Mugako San Andres Komentuko hondakinetan, Bastidan. Proposamen horretan, espazioaren, argazkiaren eta performancearen esperientziaren bidez, artisteak bere nortasunean arakatzen dau, artisten lanak egungo gizartean jokatzen dauen zereginaz eta dauen balioaz hausnartzen dauen bitartean.\nOharra: ekitaldi guztiek beharrezko segurtasun-neurriak izango ditue, osasun-agintarien jarraibideei jarraituz.


Nola erabili Prostamin, eskuliburu kapsulak tratamendua prostatako minbizia, erabilera\nNola erabili Prostamin, erabilera-argibideak\nJasoko duzu, gehienez efektua erabili droga tratamendua prostatitis Prostamin, aplikatuz argibideak arabera. Da atxikitako pakete kapsulak eta zehatz-mehatz azaltzen du nola erabiltzen den tresna. Kasu horretan, bada, galdu eskuliburua, gida aplikazioa posted gure web orrian:\nIkastaroa droga Prostamin 1 hilabete. Kapsulak hartu bitan egun bat aldi berean, estutu ur-kantitate txikiak. Azkartzeko tratamendua, adituek gomendatzen egiten hasteko txiki eguneroko ariketak hobetzeko zirkulazioa.\nMina urination zehar, aldizkako erreka, gehiago urination maiz.\nZutitzearen disfuntzioa, ahuldu erections.\nImposibilidad lortzeko prononcés, aldaketak kolorea espermatozoide.\nSintoma horiek edozein gomendatzen zaie, hasteko tratamendua prostatitis esan nahi du Prostamin.\nNatural kapsulak tratamendua prostatako minbizia ez contraindications eta erabiltzeko diseinatu edozein gizon Espainian . Baina ordena saihesteko alergia erreakzioak, ziurtatu ez duzu nahi alergiak, produktuaren osagai.


Ia hiru milioi pertsonak erabiltzen dute egunero bizikleta | Consumer\nIa hiru milioi pertsonak erabiltzen dute egunero bizikleta\nErabiltzaileen erdiak prest legoke urtean 35 eta 50 euro artean ordaintzeko, lapurreta eta errepideko laguntza aseguratzeko.\nEgilea: mediatrader 2011-ko urriak 6\nHiru milioi pertsona inguruk ia egunero erabiltzen dute bizikleta joan-etorri batzuetarako, eta 15,5 milioi pertsonak baino gehiagok (biztanleen %40,3k) maiz erabiltzen dute. Datua “Espainiako Bizikletaren Urteko Barometroa”-ren laugarren edizioan ageri da. Horren arabera, 2007. urteaz geroztik erabiltzaileen ehunekoak bere horretan dirau, baina gero eta gehiago dira egunero edo astero erabiltzen dutela adierazten dutenak.\nBarometroak adierazten du, halaber, erabilera pertsonalerako bizikleta duten herritarren erdiak bizikleta erregistratzearen alde daudela, udalak aukera hori eskainiko balie, eta garraiobide horren erabiltzaileen %62,1ek uste badu bizikleten erregistro nazional batek ibilgailu horien lapurreta murriztuko lukeela. Eta bizikleta aseguratzeko aukerari dagokionez, elkarrizketatuen erdiek esan dute prest egongo litzatekeela urtean 35 eta 50 euro artean ordaintzeko, lapurreta eta errepideko laguntza aseguratzeagatik.\nZirkulazioko Zuzendaritza Nagusiak (DGT) adierazi zuenez, bizikletaz egiten diren joan-etorriei buruz hitz egitean sortzen den arazo nagusietako bat da eremu berean hainbat garraiobide (bizikleta-ibilgailua) elkarrekin bizitzea. Arazo hori are larriagoa da espaloia txirrindulariek eta oinezkoek partekatu behar duten eremu komuna denean.\nIbilgailu motordunen gidariek txirrindulariak errespetatzen ote dituzten galdetuta, elkarrizketatu gehienen iritziz, txirrindulari horiek ez dira txirrindulariak, galtzadaren gaineko nagusitasun-egoera dutelako, gainerako ibilgailuekiko, bereziki bizikletarekiko. Gainera, barometroan elkarrizketatutakoen herenak uste du espaloietan ibiltzen diren bizikletazaleek ez dituztela oinezkoak errespetatzen, kontuz eta abiadura handiegian ibiltzen baitira.\nGero eta leku egokiagoak daude bizikletaz ibiltzeko, baina elkarrizketatuen ehunekoak gora egin du, eremu horiek nahikoak ez direla uste baitute. Aparkalekuei dagokienez, egoera bera gertatzen da; txirrindulari gehienek uste dute ez dagoela bizikletentzako aparkalekurik edo daudenak ez direla nahikoak.\nLegegintzaldi honetarako, Trafikoko Zuzendaritza Nagusiak Zirkulazio Kodearen erreforma bat prestatu zuen, txirrindularien “eskubide eta betebehar” batzuk barne hartzen zituena, eta hirietako kale batzuetan 30 kilometroko eremuak ezartzea, ibilgailu horien erabilera sustatzeko, Euroganberak aste honetan bertan bide-segurtasunari buruzko txostenean proposatu duen bezala. Hala ere, “hauteskunde-aurrerapena dela eta”, neurria ez da legegintzaldi honetan ezarriko, Pere Navarro Navarro Trafikoko Zuzendaritza Nagusiko zuzendariak adierazi zuenez.\nBide Segurtasunaren Behatoki Nazionalak agindutako “Espainiako Bizikletaren Urteko Barometroaren” helburua da espainiarrek bizikletari buruz duten iritziaren, ohituren eta erabileraren bilakaera eta horren inguruan dituzten behar eta eskariak ezagutzea eta jarraitzea, bide segurtasuneko politikaren neurrietako bat betetzeko jarraipen gisa, GT 2011-2020 Estrategian jasotako bizikletaren erabilerari dagokionez.\ngaltzada garraioa joan-etorriak peatones-eu txirrindulariak\nBizikletaz gehien gozatuko duzun 20 hiriak\nPablo Barco, oinez dabiltzan hirien sarearen koordinatzailea\nBizikletentzako nahitaezko kaskoa


Xendaz xenda, gorputzari berotua emanez - Goierriko Hitza : Goierriko Hitza\nXendaz xenda, gorputzari berotua emanez\nLegorretako II. Xendapedalak BTT martxa abiatu da gaur goizean, 09:00etan. 270 partaide abiatu dira herriko eta haren mugakide diren udalerrietan zehar osatutako bi ibilbideak mendi bizikletarekin urratzeko. Zati batzuetan dezenteko lokatza topatuko dute bizikletazaleek.\nTenperatura hotzarekin (6 gradu), baina gorputzari berotu ederra emateko gogoarekin abiatu dira gaur goizean Legorretako plazatik II. Xendapedalak BTT Martxako 270 partaideak.\nBi ibilbide dituzte aukeran mendi bizikletaren zaleek. Ibilbide motzak 27,95 kilometro ditu, eta 958 metroko desnibel positiboa. Punturik gorenenea Arrapaitz inguruan du (810 metro), Murumendiko gainaren magalean. Zailtasun ertaineko bidea da.\nIbilbide luzeko partaideek, berriz, 36,95 kilometroko ibilbidea osatu beharko dute, 1.429 metroko desnibel positiboari aurre eginez. Arrapaitzen du honek ere punturik gorenena, baina bukaerako zatian, Berostegi auzotik Legorretara egin ordez, Altzagarate aldera egin beharko dute. Zailtasun dezenteko ibilbidetzat izendatzen dute.\nPartaide guztiek anoa-gunea izango dute 14. kilometroan, eta luzekoak baita 25. kilometroan ere. Helmugara iristean hamaiketakoa prest izango dute antolatzaileek.


EAJko Ana Otadui izango da alkate - Anboto.org\nEAJko Ana Otadui izango da alkate\nAnboto 2011-06-11 13:20 Elorrio\nCarlos Garcia PPko zinegotziak EAJko hautagai Ana Otaduiri eman dio botoa espero zen moduan.\nCarlos Garcia PPko zinegotziak EAJko hautagai Ana Otaduiri eman dio botoa espero zen moduan. Udalbatzarra goraino bete da eta udaletxe aurreko plazan ere jende asko batu da. Otadui eta Garciak hitza hartu dutenean aretoa betetzen zutenetako askok bizkarra erakutsi diete.\nInbestidura ekitaldi tentsoa bizi izan dute Elorrion gaur eguerdian. Udalbatzarra eta udaletxeko eskailerak herritarrez beteta egon dira eta udaletxe pareko plazan ere jende asko zegoen. Bozketaren lehenengo itzulian erabaki da alkatea. EAJk bere hautagaitza bozkatu du eta PPko Carlos Garciak hautagaitza hori babestu du. Ondorioz, zazpi boto jaso ditu Ana Otadui jeltzaleak eta sei Bilduko hautagai Idoia Buruagak.\nOndoren, hitza hartu du Ana Otaduik eta udalbatzarra betetzen zutenetako lagun gehienek eserlekuetatik zutitu eta bizkarra eman diote. Txalo batzuk ere entzun dira. Otaduik adierazi du "elorriar denen alkate" izan gura duela eta "denen beharrizanak" betetzeko lan egingo duela: "Ez naiz EAJko ordezkaria bakarrik izango, elorriar denena baino".\nPPko Carlos Garciari ere bizkarra eman diote bertaratutako askok. Bilduko Idoia Buruagak adierazi duenez, "kontziente gara aro berri bat zabaldu dela Elorrion eta Euskal Herrian eta oposiziotik bada ere ilusioz lan egingo dugu".\nUdalbatzarra amaitu eta kalera irten direnean Carlos Garciak eta Ana Otaduik txistuak entzun dituzte plazan batuta zegoen jendearen partetik.\nArgazkiak: Juanra de la Cruz\nBilduk alkatetza galdu dezake Elorrion\nBilduk lortu du boto gehien eta zinegotzi kopuruz berdinketa eduki du EAJgaz\nAna Otadui, EAJren hautagai 2011ko hauteskundeetan\nBerriora ur hornidura sarea eramateko lanak hasi dituzte\nElorrioko zergak eta tasak %1 igoko dituzte\nDurangaldeko udal batek sustatutako lehenengo auto elektrikoen puntua martxan dago, Elorrion\nElorrioko Errebonbilloak ere ahobiziak eta belarriprestak izango dira\nIraganean geratu diren Elorrioko Errebonbilloak\nIdentitatearen eta migrazioaren inguruko hitzaldi sorta antolatu du Elorrioko Udalak


Josebe Iturrioz: "Mundu guztia heterosexuala dela pentsatzearekin apurtu egin behar dugu" • ZUZEU\nJosebe Iturrioz: “Mundu guztia heterosexuala dela pentsatzearekin apurtu egin behar dugu”\nLesbiana, tortillera, bollera etiketak bere eginez erantzuten dio Josebe Iturriozek (Ordizia, 1978) parean duen “gizarte heterosexistari“. Argi eta irmo esan ere. Filosofia ikasi zuen Donostiako fakultatean. Kontzientzia feministaren eremuan dabiltzan gaiak eztabaidatzen, azaltzen eta praktikan jartzen saiatua da, gizarte mugimenduetan ere luze ibilia, adibidez, Plazandreok plataforman. Egun Medeak taldean hartzen du parte. Lanketa sakona eskaini dio feminismoari, gaur egun duen diskurtso indartsu eta bizkorra garatu arte.\nJendaurrean Iturrioz ezagun egin da ETB2ko Pasalo/Ni más ni Menos magazineko gonbidatu gisa. Feminismoarekin batera, gainerako gai politiko eta sozialak ukitzen ditu maiz, besteren artean, Berrian eta Argian idatziz. Ofizioz Gipuzkoako Foru Aldundiko Berdintasun aholkulari dabil. “Feminismoa ez da emakumeen alde egiten duen zerbait, baizik eta da sistema desorekatu bat kritikatzen duen pentsamendu oso anitza”. Egungo gizartearen botere harremak eta jarrerak gupidarik gabe kritikatzen ditu, batik bat normaltzat jotzen direnak azaleratzen ditu alfonbra azpitik, generoen arteko amildegia bereziki. “Euskaraz ere bortxatzen da”, dio, inor ez dadin aurreusteetan galdu. Era berean, ezkerreko mugimenduen kontraesanak ere mahai gainean jartzen ditu. Zalantzan jartzen du programatik haratago, zeinen barneratuta dagoen feminismoa alderdi politiko ezkertiarretan. “Zein da alderdiek transexualekiko duten posizio politikoa?”, galdetzen du, erantzunaren isiltasuna eta zalantza aurreikusiz. Gizartearen alde ilunak sarri-sarri nabarmentzen aritzen da, mundu idealari uko egin gabe; “bitasunik gabekoari”. Bere ustez, gaur egun bizi duguna, distopia hutsa baita. Hori eta gehiago kontatu du Donostiako Emakumeen Etxean egindako elkarrizketan.\nELKARRIZKETA OSORIK IKUSTEKO\n1. Kazetariok, ohartu gabe, elkarrizketa gehienak gizonezkoei egiten dizkiegu. Non da arazoa eta zein da irtenbidea?\n2.Homosexuala-Heterosexuala-Bisexuala. Eroso senitzen zara etiketa horietakoren batean?\n3. “Gizonezkoak indarkeria tresna bezala erabiltzeko heziak daude eta emakumezkoak indarkeria horren objektua izateko prestatu gaituzte”, idatzi duzu. Azaldu.\n4.Euskal gizartean matxismoa inguruko herrien aldean maila ezberdinekoa da?\n5.Euskal Herriko alderdi politiko ezkertiarrek barneratuta dute kontzientzia feminista?\n6.”Armairutik atera” egin dira EAEko PPko hainbat buruzagi. Publikoki, ordea, ezker abertzaletik ez da horrelakorik ikusi. Ondoriorik ateratzen duzu ala anekdota besterik ez da?\n7.Sexu bereko pertsonen ezkontza onartzeko da Iparraldean, Hegoaldean legala. Hori ospatu egin dute askok. Zuk ontzat jotzen duzu ezkontza harremanaren eredua?\n8.Mania berezia diozu futbolari. Zergatik?\n9.Nolakoa da zure mundu utopikoa?\nGaldera horia: nolako harremana duzu Paloma Zorrillarekin?\nJosebe Iturrioz Josebe Iturrioz Josebe Iturrioz Josebe Iturrioz\nberdintasuna, elkarrizketa, feminismoa, generoa, iturrioz, josebe, sexua\nKatalunia subiranoa egunkarien azaletan\n18 pentsamendu “Josebe Iturrioz: “Mundu guztia heterosexuala dela pentsatzearekin apurtu egin behar dugu””-ri buruz\nIker 2013-01-24 08:59\nModan al dago Josebe? Azken aldian toki guztietan aurkitzen dut!\nAskatasunhaizea 2013-01-24 13:25\nEgia da Josebe azkenaldian asko ikusten dugula,bai. Eta nik entzun edo irakurri izan dudan askotan ez zait bere diskurtsoa gustatu. “feminismo erradikal” hori, nolabait deitzeko, askotan “embrismo” deiturikoa bilakatzen dela uste dut, eta hori parekidetasunaren onura baino kaltetzat ikusi izan dut. Horregatik bere iritzi ta jarrera batzuk ez zaizkit gehiegi gustatu izan. Baina oraingoan, elkarrizketa hau oso interesgarria iruditu zait. Bai kazetariaren aldetik, egindako galderak eta planteamendua oso interesgarria iruditu zaidalako, eta bai elkarrizketatuaren aldetik ere. Emandako erantzunak interesgarri egin zaizkit eta bere azalpenak ere gustatu zaizkit. Gainera hausnarketarako bidea zabaldu didate bere hitzek. Beraz, esan nahi nuena hauxe zen, sorpresa atsegina hartu dudala Joseberen elkarrizketa ikustean aspaldiko partez!\nErrealzale 2013-01-24 15:19\nEz dut oso ondo ulertzen zuk non ikusten duzun Josebe enbrismoaren bultzatzaile gisa, eskertuko nizuke adibideren bat ematea. Egia da feminismo erradikal baten diskurtsoa erabiltzen duela, baina horrelako hitzak ezinbestekoak iruditzen zaizkit gaur egungo kontestu sozial eta politikoa ulertzeko. Mugimendu feminista asko eta asko azalean geratzen dira eta ez dute benetako arazoa zein den argi eta garbi azaltzen; sakondu gabe, hankamotz geratzen dira. Joseberen hitzek, aldiz, oso ondo azaltzen dute zein den arazoaren mamia eta zein neurritan garen inkontzieteak gertatzen ari den guztiarekiko.\nilhun 2013-01-24 17:08\nJoba, ze ona! Ikeragarri gustau zat\nZorionak ZuZeukoei, eta zorionak Joseberi.\nMarina Landa 2013-01-24 19:36\nNahiz eta guztian bat ez etorri, aitortu behar det oso interesgarria dela Joseberen diskurtsoa. Biba zu!\nPello 2013-01-25 00:07\nUste dut futbolarekin oker dabilela Josebe, maskulinitatearena ukatu gabe, beste hainbat gako baititu bere baitan futbolak.. gainontzekoan txapo!\nItxaso 2013-01-26 13:49\nOso ona elkarrizketa! Asko gustatzen zait Joseberen diskurtsoa, ta funtsezkoa iruditzen zait gure kontestu soziala ulertu ta berbideratzezko. Sakontzen uzten diotenean, brutala! Sekzio bat eman beharko liokete, lasaitasunez azal dezan bere pentsamendua, arrazoi eta errealitatez kargatutako pentsamendua. Hain beharrezkoa egunotan… Mila esker Zuzeu ta mila esker Josebe plazer honengatik ta itxaropena zabaltzeagatik…\nZuZeu 2013-01-26 14:07\nItxaso, hemen mundu guztiak dauka bere “sekzioa”. Aski da blog bat norberarentzat eskatu eta jendetasunez eta euskaraz idaztearekin.\nOxandabaratz 2013-01-26 15:49\nNi gauza batzuetan ados nago Joseberekin, beste batzuetan ez. Hori bai, norbaitek “feminismo erradikala” aipatu du. Ez nuke nik hori esango, izan ere Iturriotzen diskurtsoa “generoaren dekonstrukzioa” da (edo hala ulertu dut nik), eta feminismo erradikalarena generoa eraikitzea zen, hau da genero ikuspuntutik zuten munduaren ikusmoldea. Besta gauza bat da zenbait gauzetan (adibidez lesbianismoa balio “politiko” (“politiko” era lausoan) bezala hartzean) korronte horretatik edan izana.\nBaina beno, hau nire iritzia besterik ez da, izan ere ez naiz esperto bat, eta agian hanka ederto sartu dut…\nKepa 2013-01-26 23:07\nSentitzen dut iritzi orokorraren aurka jarri beharra, baina niri izugarri aspergarria iruditzen zait dagoeneko emakume hau. Ze rollo errepikakorra daukan. Beti kontu berari bueltak ematen, egia esateko lau katuri bakarrik inporta zaiena. BERRIAn idazten hasi zenean aurreneko zutabea irakurri nuen, bigarrena ez nuen bukatu, eta ondoren noizbehinka saiatu naiz eta monotematika dela konturatu naiz. Paso. Nire ingurukoen artean bederen, iritzi orokorra da. Diputazioarentzat ari dela jakitean, flipatu egin dut. Kontutik bizi den beste bat.\nDonostiarra 2013-01-28 10:32\nErtz batean Munilla eta beste puntan Josebe Iturrioz, eta erdian eguneroko ogia irabazi behar duen jendea, bi friki hauen txorradak entzuten. Eta holakoak, pila bat. Gainera, gure zergetatik bizitzen. Unibertsitatean badaude berrehun ikertzaile inork elkarrizketarik egiten ez dietenak, eta hauei mila buelta ematen dietenak. Baina nola show gizarte bihurtu geran…\nUrko 2013-01-28 13:25\nBadakizue, sikiera, “zergatik ari den Diputazioarentzat”? Zer den eskuartean daukaten proiektua? Medioez aparte, zer lan egiten duten, zer bultzatu nahi duten …\nAuskalo 2013-01-28 14:36\nNeri ere oso astuna egiten zait neska hau. Sentitzen dut, baña telebistan azaltzen denean kanalez aldatzen dut.\nDonostiarra 2013-01-28 15:52\nGainera, gauza bat da astuna egitea, eta beste bat gure zergetatik bizitzea. Ez dauka Diputazioak dirua zertan gastatu hoberik? Zertaz ari da aholkuak ematen emakume hau? Zenbat transexual dago Gipuzkoan: dozena bat? Honen arabera, Diputazioak ehundaka aholkulari musulman eduki beharko lituzke. Baina, klaro, oso modernoa geratzen da holako friki bat nominan edukitzea. Patetikoa.\nUrko 2013-01-28 16:06\nArgumenturik gabe eta deskalifikazioekin jarraitzen duzu, Donostiarra. Kritikatzen duzu diputazioa, aholkularia, bere lana, ala dena batera? Zer da ez zaizuna ongi iruditzen, diputazioak aholkulari bat edukitzea gai honen inguruan, ala aholkulari hau edukitzea?\ntane 2013-01-28 18:51\nhemen ere, futbolean bezala, edonork daki gehiago honetaz entrenatzaileak berak baino…en fin…tristea da ikustea feminismoa bezalako diskurtso aberats eta anitza, plazaratzen hasi eta hara non ez duen inork feminista erreferenterik ezagutzen…bat mediotan azaldu, B_A_K_A_R_RA! eta denen jomuga bihurtzen da…kurioso da bai…ta ezagutzen duzuen bakarra tutik jakin gabe kritikatzen….tipa fina eta langilea da eta herri honetan feminsimoaren behar handia dugu oraindik! eSKERRIK ASKO zUZEURI ELKARRIZKETA HAU ARGITARATZEAGATIK!\nOxandabaratz 2013-01-28 19:27\nNik ez dut ulertzen Kepa eta Donostiarra eztabaidakideen kritika. Ondo iruditzen zait Iturriotz “astuna” edota “monotematikoa” dela esatea, azken finean hori gustu edota inpresio pertsonalak dira; eta ondo ikusten dut ere bai Iturriotz “muturrekoa” dela uste izatea; izan ere ideologia guztiak dira eztabaidagarriak (edo kritikagarriak) eta bat bera ere ez da pieza batekoa, feminismoa barne eta Josebe Iturriotzek defendatzen duen femenismoaren adarra barne. Ondo da, kritika horeik legitimoak dira.\nBaina ez dudan ulertzen da Aldundian lan egitearren dagoen pin-pan-pun hori, “zergetaz bizi dela” edota “kontutik bizi dela”. Hori bada sektore publikoaz duzuen ideia, en fin, Raxoi eta enparauak pozik egongo liratekeen. Sektore publikoko denak “kontutik bizi diren alferrak” ote dira edo iturriotz bakarrik? Lehena bada erantzuna, orduan pribatuko denak “enpresariei esker” bizi dira eta eskerrak eman eta eman egongo beharko dira? Bigarrena bada erantzuna, esango al duzue zergatik Iturriotzek gipuzkoarren zergen diruak xahutzen dituen? Donostiarrak aipatu du dozena bat transexuali aholkuak emateko ez dela beharrezkoa; zinez uste dut Iturriotz berdintasun teknikaria den heinean dozena bat pertsona baino gehiago eta ez transexualak bakarrik izango dituela bere ardurapean. Zein kritika demagogiko da hori?\nEne bada 2013-06-28 16:53\nIlluminati hutsa Josebe hau, q ya no nos las colais


San Milixan ferian parte hartzeko izenematea zabalik dute artisauek - Leintz gatzaga - Goiena.eus\nSan Milixan ferian parte hartzeko izenematea zabalik dute artisauek\nMirari Altube 2010-09-17 15:00\nAzaroaren 14an, domeka, ospatuko dute Leintz Gatzagan San Milixan eguneko feria. Artisauekin beteko da pilotalekua egun horretan, baina bertan egoteko eskaera aurrez egin behar dute interesatuek. Izena emateko azken eguna urriaren 8a da.\nEskatzaileek bete beharreko baldintzak dira salgai egongo diren produktuen egilea izan eta azoka egunean langintzaren erakustaldia egitea. Horiez gain, eskaera egiteko orduan hainbat agiri aurkeztu beharko dituzte, tartean artisauen erregistroan izena emanda dagoen ziurtagiria, curriculuma eta postuaren eta salgai jarriko dituzten produktuen argazkiak.\nArtisau tailerra jartzeko aukera ere egongo da, pilotaleku alboan dagoen lokal batean. Feriak iraun bitartean egongo da zabalik (10:00-14:30) eta ume, gazte eta helduei zuzendutako jarduerak egingo dituzte, beti ere artisautzarekin zerikusia dutenak. Lanerako taldeak osatuko dituzte egunean bertan –10-15 lagunekoak–. Artisau azokan parte-hartzeko betebehar berberak izango dituzte tailerrekoek ere eta emango duten jardueraren deskribapen zehatza bidali beharko dute.\nGatzagara etorritako artisau guztiendako bazkaria gertatuko du Udalak eta diru sariak jasoko dituzte horiek.


Iñurrategi anaiei buruzko komikiaren azala. SUA\n2020-12-01 / Unai Ugartemendia\nMendi Film jaialdia aukeratu dute Ramon Olasagastik (Berrobi, Gipuzkoa, 1972) eta Cesar Llagunok (Balmaseda, Bizkaia, 1972) beren lan berria aurkezteko. Larunbatean izango da, 19:00etan, Bilboko Euskalduna jauregian.\nNoiz hasi zineten komikiarekin?\nCESAR LLAGUNO: Urtebete eman dugu gutxi gorabehera. Lehenik, zirriborro batzuekin eta gidoiarekin hasi ginen, eta udaz geroztik hasi nintzen ni margotzen. Denbora gutxiago igaro zela uste nuen, baina urte bat pasatu da.\nRAMON OLASAGASTI: Iazko jaialdiaren ostean ekin genion lanari. Euskal mendizaletasunaren historiaren hainbat pasarte kontatzea da asmoa. Orain bi urte idatzitako Everest, herri oso bat gailurrean komikiaren jarraipena izatea nahi genuen.\nZergatik Iñurrategi anaiak?\nR.O.: Ideia nagusia Jabi Baraiazarrarena izan zen. Zalantzan ibili ginen Everestekoa baino atzerago joan edo ez, baina, azkenean, bi anaien ibilbideari heldu genion. Uste dut gaur egungo belaunaldientzat erreferentzia nagusi izan daitezkeela. Ziur, hirugarren aleren bat badago, atzerago joko dugula historian.\nOraingo honek historia luzeagoa kontatzen du.\nC.L.: Bai, eta Ramonengatik balitz, oraindik eta luzeagoa izango zen! Oso ibilbide luzea dute Iñurrategi anaiek, eta, horretaz gain, Baltistan Fundazioaren pasarte asko sartu ditugu komikian. Hori ere haien ibilbidearen historiaren parte bat dela esango genuke. Informazio asko genuen pilatuta. Dena oso kontzentratuta dago, baina epeak ere neurtuta genituen. Kontuan hartu 87 orrialde dituela, eta Everestekoak, 46. Hau ia bikoitza atera da. Hiru atal ezberdin ditu, eta denboran atzera-aurrera dezente egiten du. Everestekoa, aldiz, oso istorio lineala zen, kronologikoki kontatuta izan zena.\nZer izan da langintza honen gauzarik zailena?\nC.L.: Proiektu osoa kontuan hartuta, epeak eta espektatibak betetzea izan da zailena. Marrazkien aldetik, esaterako, Felixen irudia marraztea asko kostatu zitzaidan. Detaile txikiak dira askotan, eta gauza batzuez konturatu arte, ez da batek nahi duen irudia ateratzen. Adibidez, mendien irudiekin gustura gelditu naiz. Gainera, proiektuaren dimentsioa askoz ere handiagoa da. Liburu fin batetik komiki liburu lodi batera egin dugu jauzi oraingo honetan, eta hori antzematen da.\nPandemia dela-eta traba asko izan al dituzue bidean?\nR.O.: Hasieran, Internet bidezko bilerak izan genituen. Itxialditik atera ginenean, berriz, hainbat aldiz elkartzea tokatu izan zaigu Tolosan. Eskuz eskuko langintza izan da gehiena, eta bineta bakoitza oso ondo landu dugu. Pandemia ez da oztopo handia izan lanerako; okerrago izan dira bakoitzaren egunerokotasunetik harago izan ditugun lanak. Halere, aipatu eta nabarmendu beharrekoa da, gutaz aparte, Alberto Iñurrategik gidoiarekin emandako babesa eta laguntza, eta Felipe H. Navarroren prestutasuna koloreztatze eta errotulazio lanetarako. Navarroren lana izugarria izan da.\nC.L.: Nik ez diot garrantzi handirik ematen koloreari, gehienbat lerroa ikustea gustatzen zaidalako, baina Navarrok balio erantsia eman die marrazkiei. Bere ekarpenekin, liburua guztiz aldatu dela esango nuke.\nEveresteko komikian ere biak izan zineten ardatz nagusi. Zein dira bi lanen arteko ezberdintasun handienak?\nR.O.: Fikzio moduko bat sortu dugu; bi anaien ibilbidea, eta gero Albertok egin duena ere jasotzeko. Fikzio horren oinarrian dago Alberto eta Hushe Shazia izeneko irakasle baten arteko solasaldia. Nik garbi neukan ezin genuela gelditu bi anaien ibilbide hutsean bakarrik. Felixen istripua eta gero, Albertok berriro ekin zion jardunari, eta Felixen arrastoak ere Baltistan Fundazioan gorpuztuta jarraitu du. Fundazioak berak egiten duen lana ere jaso behar zela iruditzen zitzaidan. Mendizaleak hara joaten dira gailur batera edo bestera, baina gizarte ikuspegitik, hori baino lan askoz ere eraginkorragoa egiten du fundazioak. Felixen espiritua bizirik dago oraindik ere fundazio horretan. Komikian, kirol ikuspegitik egin zuten ibilbidea jasotzen da, batetik, eta, bestetik, alde humanoa islatzen saiatu gara. Gailurra egitea baino askoz ere ikuspegi zabalagoa zuten. Komikietan ohikoak ez diren gogoeta asko daude.\nGustura gelditu al zarete azken emaitzarekin?\nC.L.: Bai. Orain, komikia esku artean ikusita, gauza batzuk aldatuko nituzkeenaren sentsazioa daukat, baina gauza guztiekin gertatzen da hori. Hemendik urtebetera ikusita, oraindik ere asko aldatuko da gainera. Jendearen harrera ikusi beharko dugu.


Georfans - Wikipedia, entziklopedia askea.\nSaint-Ferjeux, Courchaton, Grammont, Mélecey, Vellechevreux-et-Courbenans eta Villargent\n55 (2018ko urtarrilaren 1a)\n31 (%56.4) 28 (%50.9)\nGeorfans Frantziako udalerria da, Saona Garaia departamenduan dagoena, Borgoina-Franche-Comté eskualdean. 2013an 61 biztanle zituen.\n2007an Georfans udalerrian erroldatutako biztanleak 61 ziren. Familiak 32 ziren, horien artean 12 pertsona bakarrekoak ziren (4 bakarrik bizi ziren gizonak eta 8 bakarrik bizi ziren emakumeak), 8 seme-alabarik gabeko familiak ziren, 8 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 37 etxebizitza zeuden, 26 familiaren etxebizitza nagusia ziren, 4 bigarren erresidentzia ziren eta 7 hutsik zeuden. 36 etxeak ziren eta 1apartamentu bat zen. 26 etxebizitza nagusietatik 25 bere jabearen bizilekua ziren eta 1 alokairuan okupaturik zegoen; 1ek hiru gela zituen, 6 etxek lau zituzten eta 19 etxek bost zituzten. 20 etxek euren parking plaza propioa zuten azpian. 11 etxetan ibilgailu bat zegoen eta 12 etxetan bat baino gehiago zituzten.\nGeorfans udalerriko biztanleria-piramidea 2009an .\n2007an lan egiteko adina zuten pertsonak 44 ziren, horien artean 26 aktiboak ziren eta 18 inaktiboak ziren. 26 pertsona aktiboetatik 21 lanean zeuden (14 gizon eta 7 emakume) eta 5 langabezian zeuden (2 gizon eta 3 emakume). 18 pertsona inaktiboetatik 10 erretiraturik zeuden, 2 ikasten zeuden eta 6 "bestelako inaktibo" gisa sailkaturik zeuden.\n2000. urtean Georfans udalerrian 3 nekazaritza-ustiategi zeuden.\nSaint-Ferjeux (0,8 km)\nVillargent (2,1 km)\nVellechevreux-et-Courbenans (2,1 km)\nMélecey (2,6 km)\nGrammont (2,6 km)\nCourchaton (3,0 km)\nBeveuge (3,2 km)\nSenargent-Mignafans (3,4 km)\nVillers-la-Ville (3,9 km)\nFallon (3,9 km)\nBNF: 15272657r (data)\nOrriaren azken aldaketa: 12 otsaila 2021, 02:59.


Patriarkatuaren pandemiaren aurrean: feminismoa! – Alternatiba\nAlternatibako Feminismo Mahaiaren adierazpena Martxoaren 8 honetan.\nPandemiaren osteko lehenengo Martxoaren 8an gaude, eta pandemiaren kudeaketa patriarkal eta neoliberalak gogor astindu ditu gure bizitzak, aurretik genituen desberdintasunetan sakonduz. Arazoa ez da pandemia, sistema baizik. Hori dela eta, M8 honetan kalera irtengo gara berriro, lan handiko eta borroka nekaezineko urte hau aldarrikatzeko eta aitortzeko. Etorkizun duin eta justu bat izan nahi badugu, gure gizarteak eta munduak premiaz behar duten eraldaketa lantzen eta eskatzen jarraituko dugu. Feminismoa inoiz baino beharrezkoagoa da krisiak kudeatzeko eta zaintzak erdigunean jartzeko.\nAzkenaldiko erronkarik handienei aurre egin behar diegu, eta eragina izateko eta aldaketak gauzatzeko dugun gaitasuna funtsezkoa izango da gehiengo sozialaren bizitzarako; batez ere, ahaztuak, ikusezinak, diskriminatuak, zapalduak eta bortxatuak direnentzat: emakume arrazializatuak, pobreak, adinekoak, transak, etxeko langileak, sasoiko langileak, indarkeria matxista jasaten dutenak eta presoak, besteak beste.\nGero eta gehiago gara gure eskubideen aldeko borroka honetan, emakumeok zapalkuntza anitzen bidez menderatzen gaituen eredu hau zalantzan jarriz. Orain, inoiz baino gehiago, bat egin behar dugu, elkar ezagutu, zubiak eraiki gure artean, eta aliantzak ehundu kapitalismoa eta patriarkatuari aurre egiten dioten borroka desberdinekin.\nAnitzak eta askotarikoak gara; ez gaituzte isilduko eta ez diogu borrokatzeari utziko. Ez digu beldurrik ematen errespetatzen ez gaituen eta bere pribilegioa mantentzen jarraitzeko zapaltzen gaituen sistema bati aurre egiteak. Ez dugu jarraituko prekarizatuak, salduak, erailak, behartuak, sexualki esplotatuak eta kalera irteteko beldur direnak izaten.\nGaur, berriz, ASKI DA esango dugu, eta elkarrekin egingo dugu.\nManifestatzeko eta kaleak betetzen jarraitzeko eskubidea erabiltzera dei egiten dizuegu emakume guztiei: bete dezagun beti ukatu zaigun espazio publiko hori.\nEz dugu tutoretzarik nahi, ezta aitzakiarik ere, M8 honetan gure mobilizatzeko eskubideak urratzeko erabakien aurrean; ez diogu men egingo eskuinak egiten duen kriminalizazioari, horren beldur zigortuko gaituztelakoan. Presioen aurrean ez dugu amore emango, ez dugu atzera egingo, ez gaur, ez inoiz. Ez dugu gure borrokaren zilegitasuna ahaztuko. Kaleetara ateratzen jarraituko dugu, eta M8 honetan elkar zainduz eta osasun-neurriak kontuan hartuta aterako gara kalera. Aldarrika dezagun eta zaindu gaitezen.\nZapaltzen jarraitu heinean gero eta gehiago izaten jarraituko dugu. Feminismoaren gizarte-eraldaketaren hazia geldiezina delako. Udaberria loratzeko garaia denean bezala. Prest gaude eta gure momentua da. Ez dugu atzera pausorik emango.\nAzala Feminismoa Zaintza


Urrezko Aizkolari Txapeldunen Ligako bigarren kanporaketa jokatu da | EHK\nby ehkirola eus | 2021/10/11\nUrrezko Aizkolari Txapeldunen Ligako azken finalistak erabaki ziren igandean Leitzan\nUrrezko Aizkolari Txapeldunen Ligako lehen bi finalistak Ibai Soroa eta Suharri Rodriguez izango direla erabaki bazen urriaren 3an Deustun jokatutako lehen kanporaketaren ondoren, oraingoan igande honetan , urriaren 10ean, 12:00etan Leitzako Amazabal pilotalekuan jokatutako saioan zehaztu ziren beste bi finalistak.\nIzan ere, Jokin Urretabizkaia ‘Basozabal’ (Donostia), Hodei Ezpeleta (Eibar), Goizeder Belza (Etxarri Aranatz) eta Oier Kañamares (Arostegi) aritu ziren nor baino nor gehiago, sei enborrekin lanean. Azkenean, Jokin Urretabizkaia ‘Basozabal’ izan zen azkarrena, guztira 13 minutu eta 38 segundo baliatu zituelarik lanak amaitzeko (erloju kontra 55 segundo, zutik 1´56´´, abiaduran 3´28´´ eta lan erdira 7´09´´). Bigarren Hodei Ezpeleta izan zen, 14 minutu eta 05 segundoko denbora eginda (erloju kontra 53 segundo, zutik 1´42´´, abiaduran 3´08´´ eta lan erdira 8´22´´).\nBi lehenbizikoek finalerako txartela lortu zuten sari gisa, eta beraz Basozabal zein Ezpeleta izango dira urriaren 17an Lizarran jokatuko den norgehiagokan.\nHirugarren postuan Xuban Kañamares V.a sailkatu zen 14 minutu eta 40 segundoko denborarekin (erloju kontra 1´11´´, zutik 2´06´´, abiaduran 3´16´´ eta lan erdira 8´07´´), eta laugarrena Goizeder Belza izan zen 18 minutu eta 20 segundo baliatu zituelarik enborrak mozteko (erloju kontra 1´06´´, zutik 2´21´´, abiaduran 4´32´´ eta lan erdira 10´21´´).\nGizonezkoen Txapeldunen ligako kanporaketaz gain, emakumeek binaka aizkora erakustaldia eskaini zuten ere Leitzako ekitaldian, non Nerea Sorondo eta Laiene Pikabea, Maika Ariztegi eta Uxue Ansorregiren kontra aritu ziren. 36 ontzako zortzi enbor moztu behar izan zituzten, txanda librean. Sorondo eta Pikabea nagusitu ziren 13 minutu eta 06 segundoko denbora eginda, Ansorregi eta Ariztegik 18 minutu eta 41 segundoko denboran amaitu zituztelarik lanak.


50 milioi euro lortuko ditu ULMA Taldeak ordaindukoen programa bati esker - Oñati - Goiena.eus\nItziar Larrañaga 2017-09-28 14:39\nFinantzaketa formula berritzaile bat martxan jarri duela jakinarazi du ULMA Taldeak. Enpresako ordaindukoen jaulkipen programa bat erregistratu du Errenta Finkoko Merkatu Alternatiboan -MARF-, gehienez 50 milioi euroko zenbatekoarekin.\nULMA Taldeak MARFen erregistratu duen enpresako ordaindukoen jaulkipen programari esker, ordaindukoen jaulkipen indibidualak atera ditzake, 100.000 euroko nominal unitarioekin, eta 24 hilabetera arteko amortizazio epeekin.\nFinantzaketa iturriak dibertsifikatuz, taldeko zortzi negozioen hazkunde prozesuari lagundu nahi dio ULMAk. Horretarako finantzaketa modalitate berritzaile bat garatu du kapital merkatuan. Taldeak jakinarazi duenez, finantzaketa formala hau erabiltzen duen lehen talde kooperatiboa da.\nOrdaindukoen programa Banca Marchek koordinatu du -Sole Lead Arranger eta taldeko aholkulari gisa-; honetaz gain, jaulkipenen ordainketen egilea ere izan da. Bestalde, J&A Garrigues bulegoak programaren erregistro prozesu osoan zehar konpainiaren aholkulari legal modura jardun du. Finantzaketa programa hau ULMA INVERSIONESen bidez egingo da, 2016an sortu eta taldean integratu zen bigarren mailako kooperatiba sozietatearen bidez, hain zuzen ere.\nULMA Taldea 80 herrialde baino gehiagotan dago, eta 2016ko ekitaldia 671 milioi euroko diru-sarrerarekin itxi zuen; 2017an %8 haztea espero du, 725 milioi eurorekin.


- apirilak 02, 2014\n10 egun Pierratik bueltatu ginanetik, han bizitakua perspektiba pixkatekin ikusteko denbora da.\nAurreko Pierran ateratako konklusiua bera da oinarrixan, Pierra eta antzekuak dira gehixen disfrutatzen ditxuten lasterketak. Neri etapa luziak igoera luziekin hobeto juten jataz, ritmo aldaketak gaizki eramaten ditxut, hastia asko kostatzen jata. Aldiz, igoeren goiko partera iristen naiz ondo, indarrakin.\nUrtian lasterketa handi hauetako bat itxia helburu politxa da, Mezzalama, Adamello eta abar. PDG eta Rutor oraindik pendiente dauzkat, aber hurrengo urteko plana zein dan. Beti esaten dot Pierrara urtero jungo nintzakela, baina lanian ezin dot martxuan erdixa jai urtero eskatu, lanez lepo egoten gera eta. Horregatik, ia bi edo hiru urte barru ondo suertatzen dan eta berriz ere juteko aukera daukaten.\nPierra aurreko lasterketa luzeena (2000m desnibeletik gorakua), Altitoya, lehertuta bukatu naban. Oindiok ez nenguan sasoi puntu onian, eta nere burua aurrian ikustiak ahal nuana baino gehixo ematera eraman ninduan seguruenik, eta gustora nago horregatik. Oinguan aldiz, kontrakua pasau jatalakuan nago, kartutxo bat gordeta neraman eta kartutxuakin etorri naiz bueltan. Etapak nekatuta bukatu bai, baina dana eman ez doten sentsaziua daukat.\nSasoi hobiaz gain, pikia falta izan jaku "extrafua" hori etaratzeko, baina gainera 4 egunetan metatu genezaken nekiak ere errespetua ematen zidan neri behintzat. Beste parte batetik, jeitsierak ere lasai hartu ditxugu minik ez hartzeko, eta jan eta edateko aprobetxatzian indarrak gorde ditxugu.\nEdozein kasutan, horri eskerrak, denbora gehixena irrifarriakin in dotelakuan nago, benetan gustora eta disfrutatzen in dot Pierra! Eta azkenian horrek bizi gaitu!!\nJavi aldapan gora erretzao zixen, batez ere lehenengo egunetan, eta gomakin ere tiratu zidan aldapa batzutan, baina Altitoyean baino askoz gutxiago (zeozer esan bihar nere alde, kar kar kar). Azken egunetan aldiz, nik uste berdintsuago jun ginala aldapan gora ere.\nLehenengo bi egunak mundialak izan ziran eguraldi eta elur partetik. Hirugarren eguneko etapa konturatube pasa zan publikuan animo artian, eta laugarrenian elur hautsak neke guztia ahaztu arazi zigun. Ikaragarrixa izan da!\n2014 urteko Pierrako 4 egunak\nOin errendimentua erakutsiko dizuet? Galdetuko balie zein izan dan egin dogun etapa onena, ez dakit zer erantzungo naban, akaso 3.etapa?\nGorkak erakutsi zigun nola neurtzen daban.\nLehenengo, postua begiratzen dogu, baina hor bestiek dauke zerikusixa.\nHorregatik, ondoren, bataz besteko desnibel metruak kontutan eukitzen ditxugu, baina honek ez ditu distantzia eta danera metatutako desnibela kontutan hartzen.\nGorkak, lehenenguaren denborarekiko % kalkulatzeko esaten zigun. Lehenak profesionalak dira eta hauen errendimentua nahiko egonkorra da, horregatik, objetiboagoa ei da gonbaraketa.\nIkusi dezagun datutan\nPierra 2014 1.eguna 2.eguna 3.eguna 4.eguna Danera\ndistantzia 22,64 31,81 23,24 13,95 91,64\ndesnibela 2.628 2.899 2.623 1.553 9.703\ndenbora 03:48:14 04:19:54 03:38:50 02:08:13 13:55:11\nb/b m 691 669 719 727 697\nPostua 114 107 102 105 100\nlehenak 02:33:57 03:05:26 02:32:32 01:27:39 09:39:34\n1rekiko % %48,25 %40,16 %43,47 %46,28 %44,10\nPostua, hirugarren egunian egin genduan onena (102.) Halere, sailkapen orokorra izan da onena, 100.!\nb/b desnibelarekiko, azkenengo etapa izango litzateke onena (727m/o positibo/negatibo batuta) baina etapa laburrena izan zan, bestien erdixa ixa.\nLehenengoarekiko %, bigarrena izan da egin dogun etapa onena (% 40,16)\nPertzepzioak pertzepzio, eta datuak datu, etapa guztiak izan dira izugarriak eta gustora nago errendimentuakin!!!\nEta hori oroitzeko, zer hobeto Anartzek egin duan saioa ikustia baino? Neri asko gustau jata, eta jende askok ere gauza bera komentatu dit. Ea zueri ere gustatzen jatzuen\nETBko Zu kirolari saioa\nEta ohiko beste montajia Dailymotionen\nLive Pierra Menta 2014 por lapierramenta


olerkiak Archives - Euskara Lantzen\nbideko harriek ikusi dutenean\nbideko harrien gainean itzal argi batean\ngaueko bide gainean itzal batean\nlehen bidean eta azken bidean\nbiziaren bideak, batetik bestera, argiaren berrian\nbiziak batetik bestera berrian\nbatek besteari: bat garenean\nbat gara bidekoan\nbide luze hautsikorrean\nbetikotz hautsia nahi luketen bidean\naskatasunak argitu bide ezinbestekoan\nharri hautsiek hautsiduragatik moldatu bidean\nbiziak heriotzik gabe eraikiko ez zuen bidean\nbideko harrien erdian\nLucien Etxezaharreta, “Begira”\nCategories Audioak, Olerkariak, Olerkiak Tags Lucien Etxezaharreta, olerkiak Leave a comment\nHenriette Aire Etxebarren (Urepele, Nafarroa Beherea, 1943ko maiatzaren 22a – ) euskal idazlea da.\nXalbador bertsolari handiaren alaba da. Bere lehen olerkiak Maiatz aldizkarian atera zituen. Olatz Zugastik bere zenbait olerki (Goizeko bortzetan, Kristala porroskan) kantatu ditu. Aipatu lehen olerkiari Jojo eta Ramuntxok ere ipini diote musika. Imanolek (Haurraren aita) edo Beñat Axiarik (Kaska) ere urepeldarraren olerki batzuk erabili izan dituzte.\nBi esku bet betan\nEskuz esku lotzekotan\nFereka bat fereka bi\nSo bat bertzeari so\nElgarrentzat bi itsaso\nUhain bat uhain bi\nUhain berean bi itsaso\nMusu bi uste gabean\nBerandurik musu berean\nMusu bat musu bi\nAhantzirik musu berean\nMaitasuna zertarako izendatu\nHedoi gainean ibiltzekotan\nAmets bi hedoi berean\nAmets bat amets bi\nAmets bi doatzi airean\nCategories Olerkiak Tags Henriette Aire, olerkiak Leave a comment


kritiken hemeroteka » Infernua kontatu nahiz\n« Plazeraren plazera | Ifrentzua »\nInfernua kontatu nahiz Lucien Etxezaharreta / 111 aldizkaria, 2015-07\nMikel Peruarenaren lanak sartzen gaitu Euskal Herriko min eta dolamen handienetarik baten iturrian. Isilik ikusi ditugu hainbeste gizon, asko zirela maingu, zango edo beso motzak, okerrak, irringarri zirenak guretzako biziaren ederraren alde iluna agertzen zigutelakoan baina ere amets gaiztoetan itsusiaren itsusiz barregarri bilakatzen zirenak. Isilik ziren eta beren pairamenaz ezer ez ginakien.\nMendeurrena dela eta, Hamalaueko Gerla edo Gerla Haundia deitzen zuten hori, beste hitzekin aipatzen da euskaraz. Garai hartako sarraskien biharamonean eleberri famatu batzuek literatur europarra argitu zuten: Alemaniatik Erich Maria Remarquen Mendebalean ezer ez berri edo Ernst Jungeren Altzeiruzko erauntsiak atera izren, Frantzian Roland Dorgelèsen Zurezko kurutzeak edo Maurice Genevoixren 14eko haiek aipatuenetarik dira. Euskarazko Jean Barbieren Piarres, gerra iragan eta laster argitaratu zenean, Frantziarentzat jasan martirioa goresten baizik ez zen. Gisa berean, gure eskualdean hain eragile izan ziren “Gerlari ohiek” Frantziarentzat isuri odola lekuko zutela elizgizonen benedizionerekin frantses abertzaletasun nazionalista gureganatu zuten. Hor ez zen duda izpirik agertzen Frantziako agintarien jarrera belizistaren salatzeko edo bederen kritikatzeko ez eta ere pazifismo zerbaiten balioaren aipatzeko.\nNobela historikoak nolazpeit modan ditugu eta euskaraz ere aurkitzen dira asko, Nafarroako historia korapilatsuak edo beste azalduz. Frantziako Iraultza garaia hunkitu dute beste batzuek, bereziki… nafartarren lumatik. Edorta Jimenezek piratekin sartu gintuen 17 eta 18. mendeetan. Gerra Karlistek edo 36koek beren kontakizunak azaldu zituzten ere euskaraz. 14-18ko sailean, Xabier Montoiak Hezurrik gabeko hilak nobelan gerra horren trajedia azaldu zuen, gogoetagarriak ziren solasak barruan jarriz eta gerraren basakeri eta ankerra nabari ziren. Mikelek eskaini digun lanak beste biderik hartu du. Baluke nobela historikoaren edo erreportaiaren itxuratik, lekukotasunetik ere, bizirik atera ziren haiek zerbait kontatu balute bezalatsu, hain hurbiletik soldadoen bidea jarraitzen baitu.\nBere lanbidea arriskitsua geratzen ahalko zen, Felipe Luroren ondotik urratsez urrats ibiliz, Baionako 49.arekin. Horko kuartelatik atera ziren Gerra Handiko gehienak, bereziki lapurtar eta benafartarrak beste batzu unitate berezietan, nola Tarben zaldizko hussards horietan ziren. Zuberotarretan asko Pauera deitu ziren. 49ème d’Infanterie hori Baiona Ttipian Gaztelu Berrian jarria zen. Mikelek erreximendu horren Journal de Marche edo ibilbideen egunkaria ikertu zuen. Horrek kontatzen du ia soldadu gehienek orduan egin zutena. Lehendabizi Belgikara joatea han 14eko abuztuan sartuz alemanei buru egiteko, hor zirela berehala sarraski handienak gertatu, urdin gorriz jantziak eta kaskarik gabeko Lebel fusiladun frantsesak, feldgrau jantziak eta mitrallusa ugarirekin zirenen aurka. Erretira izugarria Pariseren defendiatzeko eta iraileko Marneko gudaldi handia lehen hilerri handien hazle gertatu ziren. Urte hondarreko frentea finkatu zen lau urtetarako Ipar Itsasotik Suitzaraino. Ordu izigarriak nobela honetan dira, 15eko ofentsiba inutilak, 16ean alemanek Verdunen muntatu eraso ikaragarria eta frantsesen defentsa desesperatua, 17ko urte larria, Chemin des Dames edo Andereen Bideko sarrraskiak, soldadoen jazarketak eta azkenean bi milioi soldadu amerikarren etortzearekin gerraren “irabaztea”. Kalbario luzea izan zen, Iparraldeko 6000 hiletarik 2600 49.ekoek bizia galdu zuten. Soldaduen bide ezinbestekoa zen, obeditu behar ez “mutinatua” edo espia edo desertore nahikerian sartua kontsideratua eta fusilatua izaiteko.\nMikelen nobelan kurutzearen bide luze hori kontatua da. Hor da ere esperantzaren ildoa, lagun maitatuen gutunak, etxera “permisionez” joate mingarri haiek, auzitegi militarren jarrera barkamenik gabekoa. Baina ere orduko bizi eta inguruko solasak. Horretarako dokumentu asko baliatzen ditu, nola orduko Eskualduna astekaria, gerlaren alde hain goraki jarri zena, hasierako Gerla hasi da, Biba Frantzia! deiadarra etxe guzietara helaraziz baina testu askoren bidez gerraren berri emanez. Soldaduen hitz eta gutunak ere baliatu ditu, errekak deitzen zituzten lubakietan sortuak. Erreximenduak kurutzatu herriak, Fismes, Craonne eta besteak agertzen dira. Orduko pertsonaia ezagunak, “zibilak” eta beste, nobelak biziarazten digula orduko garaia burutik buru.\nSuzko heriotz zelaietara eraman zituzten horien bizian liburuak sartzen gaitu. “Etziren joan behar” errepikatzen da gaur baina aukerarik izan ez zuten horien patu tristea barneratzen digu. 49. horretan ibili zen Batita Galzagorri ene aitatxi zenaren bidea erakutsi dit ere eta liburua ez dut hetsi ahal izan minik gabe. Gerra horrek sortu duen literaturari argitzailea eta sendiarazlea izan dadin eskatzen ahal zaio eta sail horretan Mikel Peruarenak eskaini diguna obra nagusi bat da.


Internet Archive Search: subject:"euskal musika"\nDBH 4 B 7513\nTopic: euskal musika\neuskal musika, programa radio\nTopics: euskal musika, berriozar irratia.\nEn Quanto A Forca\nJose Afonso handiaren kantu eder horietako bat Morauren bertsioan.\nTopics: euskara, euskal musika, morau\nentrevista las valium euskal musika\nprograma berriozar irratia\nTopics: euskal musika, berriozar irratia\nentrevista espiritu de contradiccion\nentrevista en berriozar irratia\nTopic: euskal musika 100.8 fm\nTopics: rock, euskal musika\neuskal musika 08.12.16\nTopics: berriozar, irratia, radio, euskal musika\nentrevista brigada improductiva euskal musika 18.02.16\neuskal musika 01.02.18\neuskal musika 19.05.16\neuskal musika 15.12.16\nGure Zortea (Errobi)\nEsukal Rocka Yeahh!\nTopics: euskal musika, aek, euskara, kantuak\nEmakumeez jarduten duten hainbat euskal kanturen adibidea. Ez da generoaren araberako azterketa bat, garai ezberdinetako hainbat kanturen bilketa besterik ez. Info 7 irratiko Kale Gorrian magazineko euskal kantagintzaren tarteko ale bat da (2017/04/11).\nTopics: euskara, euskal musika, irratia, irratsaioa\neuskal musika 31.03.16\neuskal musika 21.01.16\neuskal musika 28.01.16\nAEKren ereserki ez ofiziala\neuskal musika 09.06.16\nXabi Luberriaga luthierra lanean.\nTopics: morau, gitarra, euskara, euskal musika\neuskal musika 12.10.17\neuskal musika 04.02.16\neuskal musika 23.02.17\neuskal musika 27.10.16\neuskal musika 17.03.16\nGora Ta Gora Beti (Oskorri)\nOskorriren katurik ezaguennetakoa\neuskal musika 13.12.18\nNora Goaz (Errobi)\nErrobiren beste klasiko bat\nInoiz izan den euskal kanturik arrakastatsuenetakoa\nIluntzean (Maixa eta Ixiar)\nTriki pop-aren kanturik ezagunenetakoa.\neuskal musika 07.01.16\neuskal musika 16.11.17\nLepoan Hartu (Pantxoa eta Peio)\nTa segi aurrera.....\nKantu oso ezaguna\nAitorren hizkuntz zaharra (Urretxindorrak)\nentrevista puro relajo euskal musika 08.12.16\neuskal musika 25.10.18\neuskal musika 11.02.16\neuskal musika 24.12.15\neuskal musika 08.06.17\nentrevista los txamukos euskal musika 24.03.16\nentrevista bandada euskal musika 01.02.18\neuskal musika 15.11.18\neuskal musika 23.06.16\neuskal musika 21.04.16


Merkataritza eredu hauei ez! - sindicato ESK sindikatua\nIgande eta jai-egunetako irekieren kontra ELA, LAB, CCOO, UGT, ESK eta CGT-k osatutako Bizkaia, Gipuzkoa eta Araba-ko plataformatik, hurrengoa adierazten dugu:\nIrekiera mugagabedunen komertzio modelo hauen erabat kontra gaude, merkataritza sektorea bultzatu ordez, langileon jornadak flexibilizatu eta esplotatzen gaituzte. Langile batzuen beharrizanaz eta prekarietateaz baliatzen dira 365 egun irekiak dauden dendak ezarri edo goizeko 08:00tatik gaueko 23:00ak arte ordutegien handitzeak ezartzeko.\nMerkataritza sektoreko liberalizazio izugarria eta modelo berriak mehatxu iraunkorra dira baina orain defendatzen gara edo gutxi barru sektorea erabat desregulatua izango dugu eta hori argi izan langile eta merkatari askoren kaltetan izango dela.\nOrdutegien handitzei ez, jai-egunetan denok jai!\nESK, ELA, LAB, CCOO, UGT y CGT


Auzitegi Gorenaren arabera, egoki eraturiko erakundea da Udalbiltza — Udalbiltza\nEspainiako Gobernuak 2014ean udal laguntzen eta hitzarmenen inguruan Udalbiltzaren aurka abiaraziko prozesu judiziala amaierara heldu da, euskal erakundearen aldeko epaiarekin. Hasierako 45 helegitetatik hogeik egin zuten EAEko Administrazio auzitegietatik, Auzitegi Gorenerainoko bidea, eta azkenean, 17ra murriztu ziren. Joseba Compains, Udalbiltzako abokatuak jakinarazi duenez, “jada bost helegiteen ebazpena eman du argitara auzitegiak, eta Udalbiltza egoki osaturiko partzuergoa dela berresten duten epaiak eman ditu.” Gainerako ebazpenak hurrengo hilabeteetan helduko direla adierazi dute.\n2013an Euskal Herriko zenbait hautetsik euskal erakunde publikoa berreraikitzeari ekin zioten, baina iragazki penala gainditu bazuen ere, estatuaren jazarpen legalak ez zuen etenik izan. Berrabiatzetik urtebetera, legaren barruan partzuergoa diruz lagundu zuten udalen aurkako helegiteak ezarri zituen garaian EAEko Espainiar Gobernuaren ordezkari zen Carlos Urquijok. Hasieran, 45 udalek eta Gipuzkoako Aldundiak jaso zuten Gobernuko ordezkari ohiaren helegitea. Udal kideen kuotak eta partzuergoaren nahiz udalen arteko lankidetza hitzarmenak Udalbiltzaren iturri ekonomiko nagusiak izaki, “Udalbiltza Partzuergoa ekonomikoki itotzeko nahi argia” salatu zuen Udalbiltzak.\nLuis Intxauspe, Udalbiltzako lehendakariak dioenez, “1999. urtean bere ibilbidea hasi zuenetik, Espainiar Estatuak ezarritako legearen eta injustiziaren zangotrabekin garatu behar izan du bere jarduera.” 2003ko apirilaren 29an Baltasar Garzon epailearen agindupean erakundeko zortzi kide atxilotu zituen, hegoaldeko egoitzak itxi eta azkenik, erakundearen jarduera etenarazi zuen. Zazpi urte luze eta gogorren ondoren, 2011ko urtarrilean, Udalbiltzako hogeita bi auzipetuek absoluzioa jaso zuten.\nIntxausperen arabera, “prozesu judizial berria beste sei urtez luzatu da, Udalbiltza Partzuergoaren proiektuaren garapena oztopatuz, eta berriz ere, prozesu luze honen bidez gure partzuergoa zigortuz." Helegiteotan, “Udalbiltzaren izaera publikoa ukatzen zen zuzenean, partzuergoaren eraketa egokia eta udalek bertan parte hartzeko duten eskuduntza materiala ukatzearekin batera.”\nBukatzeko, “Euskal Herria udal alorretatik eraiki eta nazio gisa garatu dadin laguntzeko sortu zela duela kasik hogei urte Udalbiltza, eta bide berberean urratsak ematen jarraitzeko” asmoa adierazi dute.


Jokin Etchart Fabaren errege berria koroatu dute Urdazubin | El Diario Vasco\nJokin Etchart Fabaren errege berria koroatu dute Urdazubin\nNafarroako antzinako erresuman Erdi Aroan zegoen ohitura errepikatu dute\nA.D.C. Sábado, 10 enero 2015, 19:29\nDenboran atzera egin dute larunbat honetan Urdazubin, Fabaren erregea koroatzeko errituaren bidez. Izan ere, Nafarroako antzinako erresuman Erdi Aroan zegoen ohitura zaharra errepikatu dute beste behin Muthiko Alaiak elkarteak antolaturiko ekitaldian. Ekitaldi horretan ausaz aukeratutako haur behartsu bat errege izendatzen zuten egun batez. Nor izanen zen hautatzeko, erroska batean baba bat sartzen zuten. Hala, aurtengoan Urdazubiko Jokin Etchart 12 urteko gaztetxoak izan du ohore hori, herriko San Salbadorreko monastegian egin den ekitaldian. Pasa den abenduan egin zen aukeraketa herriko elkartean. Hamar neska-mutikok parte hartu zuten hautaketa prozesuan. Mahai bueltan elkartuta, errege-opil edo erroska zatiak dastatzen hasi ziren, Jokinek berearen barruan baba topatu zuen arte.\nFabaren erregea koroatzeko erritua pasa den mendeko 20ko hamarkadan berreskuratu zuen Ignacio Baleztena leitzarrak, eta 60ko hamarkadatik aurrera Muthiko Alaiak elkarteak Nafarroan herriz herri antolatzeko erabakia hartu zuen. Aurten Urdazubiren txanda izan da eta egun osoan izan da bertan, besteak beste, karriketan barna egin den desfile koloretsuarekin. Artisautza azoka, falkoneria erakusketak, zaldunen arteko lehiak eta musika ere izan dira.